
### Hospodárska a sociálna rada

### Slovenskej republiky

## Ján Richter

## predseda

##  Bratislava 30.05.2012

 Číslo záznamu: 22702/2012

**Z Á Z N A M**

**z plenárneho zasadnutia Hospodárskej a sociálnej rady**

**Slovenskej republiky konaného dňa 30.05.2012**

Miesto konania : Úrad vlády SR

Prítomní : podľa prezenčnej listiny

Rokovanie viedol: Ján Richter, minister práce, sociálnych vecí a rodiny SR a predseda HSR SR

**Program:**

1. Návrh poslancov Národnej rady Slovenskej republiky Maroša KONDRÓTA a Andreja KOLESÍKA na vydanie zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a o zmene a doplnení zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov
2. Návrh zákona o energetike a o zmene a doplnení niektorých zákonov

Predkladá: MH SR

1. Návrh zákona o regulácii v sieťových odvetviach

Predkladá: MH SR

Rôzne

Rokovanie otvoril a viedol predseda rady pán Richter, ktorý privítal členov rady a požiadal o doplnenie programu o nasledovné body rokovania, ktoré následne požiadal aj predradiť:

1. Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony
2. Návrh Akčného plánu boja proti daňovým podvodom na roky 2012 až 2016
3. Návrh zákona o osobitnom odvode z podnikania v regulovaných odvetviach a o zmene a doplnení niektorých zákonov
4. Návrh zákona, ktorým sa mení a dopĺňa zákon č. 384/2011 Z. z. o osobitnom odvode vybraných finančných inštitúcií a o doplnení niektorých zákonoch a ktorým sa mení a dopĺňa zákon č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov
5. Návrh zákona, ktorým sa dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov

Sociálni partneri súhlasili s doplnením programu.

Pán Machunka za AZZZ SR skonštatoval, že doplnené body programu neboli predmetom štandardného pripomienkového konania a požiadal, aby o doplnených bodoch ešte raz rokovala Hospodárska a sociálne rada SR. Za KOZ SR sa vyjadril pán Gazdík, ktorý súhlasil s doplnením programu na základe krízovej situácie a rokovania Rady solidarity a rozvoja zo dňa 29.5.2012.  RÚZ podporila návrh AZZZ SR opätovne rokovať o dnes doplnených bodoch programu. Za ZMOS pán Dvonč taktiež súhlasil. Za predkladateľa MF SR sa vyjadril podpredseda vlády SR a minister financií pán Kažimír, ktorý poďakoval sociálnym partnerom za ústretovosť a prejavil záujem rokovať so zástupcami zamestnávateľov.

**K bodu 4 a 5**

**Návrh Akčného plánu boja proti daňovým podvodom na roky 2012 až 2016**

**Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony**

Predmetné materiály uviedol minister financií pán Kažimír.

Stanovisko za KOZ SR predniesol pán Gazdík, ktorý pozitívne hodnotil predložené materiály a kroky v nich navrhnuté.

Spoločné stanovisko za AZZZ SR a RÚZ predniesol pán Machunka, ktorý navrhol aby rada k týmto bodom prerušila rokovanie a navrhol o pripomienkach rokovať na ďalšom plánovanom rokovaní HSR SR.

Stanovisko za ZMOS predniesol pán Dvonč, ktorý taktiež pozitívne zhodnotil predložené materiály, odporučil ich na ďalšie legislatívne konanie s tým, že konkrétne pripomienky ZMOS predloží dňa 25.6.2012 na rokovaní.

Pán Sabol za RÚZ uviedol, že návrhy pre krátkosť času, nebolo možné prerokovať v ich orgánoch a uvítal by, keby v pracovných skupinách MF SR mohli byť aj zástupcovia RÚZ, ponúkol spoluprácu.

Pán Blahák za KOZ SR uviedol, že je dôležité vrátiť sa k materiálu opätovne.

Po diskusii sociálni partneri dospeli k nasledovným záverom:

**Rada**

1. **odporúča materiály na ďalšie legislatívne konanie,**
2. **rokovanie prerušuje a k obsahu sa vráti 25.6.2012 na plánovanom plenárnom zasadnutí,**
3. **odporúča predkladateľovi zapojiť do pracovných skupín aj sociálnych partnerov.**

**K bodu 6**

**Návrh zákona o osobitnom odvode z podnikania v regulovaných odvetviach a o zmene a doplnení niektorých zákonov**

Predmetný návrh zákona uviedol štátny tajomník MF SR pán Pellegrini.

Stanovisko za KOZ SR predniesol pán Machyna, ktorý súhlasil s predloženým návrhom zákona a odporučil ho na ďalšie legislatívne konanie.

Stanovisko za AZZZ SR predniesol pán Machunka, ktorý odporučil materiál na ďalšie legislatívne konanie a pripomienky budú predložené na plánovanom plenárnom zasadnutí 25.6.2012.

Stanovisko za RÚZ predniesol pán Jusko, ktorý avizoval, že na rokovaní 25.6.2012 sa očakáva nesúhlas k tomuto materiálu z ich strany.

Stanovisko za ZMOS predniesol pán Dvonč, ktorý upozornil, že k materiálu neprebehlo riadne pripomienkové konanie, ako konštatoval predkladateľ a odporučil ho na ďalšie legislatívne konanie.

**Závery:**

**Rada**

1. **odporúča návrh zákona na ďalšie legislatívne konanie,**
2. **rokovanie prerušuje a k obsahu sa vráti 25.6.2012 na plánovanom plenárnom zasadnutí,**
3. **odporúča predkladateľovi zapojiť do pracovných skupín aj sociálnych partnerov.**

**K bodu 7 a 8**

**Návrh zákona, ktorým sa mení a dopĺňa zákon č. 384/2011 Z. z. o osobitnom odvode vybraných finančných inštitúcií a o doplnení niektorých zákonoch a ktorým sa mení a dopĺňa zákon č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov**

**Návrh zákona, ktorým sa dopĺňa zákon č. 483/2001 Z.z. o bankách a o zmene a doplnení niektorých zákonov v znení neskorších predpisov**

Predmetné návrhy zákonov uviedol štátny tajomník MF SR pán Pellegrini.

Stanovisko za KOZ SR predniesol pán Machyna, ktorý súhlasil s predloženými návrhmi a vyjadril potešenie, že sa nebudú zvyšovať poplatky. Odporučil návrhy zákonov na ďalšie legislatívne konanie.

Stanovisko za AZZZ SR predniesol pán Machunka, ktorý konštatoval, že AZZZ SR bude mať s najväčšou pravdepodobnosťou problém so súhlasom z dôvodu, že sa zníži dostupnosť úverov. Vecné pripomienky AZZZ SR predloží na plánované rokovanie.

Stanovisko za RÚZ predniesol pán Sabol, ktorý uviedol, že rozumie predloženým návrhom, ale aj ich zrealizovaním sa nedá zabrániť vplyvu na spotrebiteľa. Upozornil aj na riziká. Pán Jusko za RÚZ upozornil, že Slovenská banková asociácia je členom RÚZ a myslí si, že je dôležité nájsť dohodu medzi bankami, vládou a reálnou ekonomickou situáciou.

Stanovisko za ZMOS predniesol pán Dvonč, ktorý neuplatnil k návrhom žiadne pripomienky a odporučil návrhy schváliť, ak vzniknú pripomienky ZMOS ich uplatní na plánovanom rokovaní.

K návrhom sa viedla diskusia na otázky a pripomienky sociálnych partnerov reagovali štátny tajomník MF SR a experti.

Po diskusii boli prijaté nasledovné

**Závery:**

**Rada**

**A. odporúča materiály na ďalšie legislatívne konanie,**

1. **rokovanie sa prerušuje a k obsahu sa vráti 25.6.2012 na plánovanom plenárnom zasadnutí,**
2. **odporúča predkladateľovi zapojiť do pracovných skupín aj sociálnych partnerov.**

Predseda rady pán Richter poďakoval členom rady za ústretovosť pri prerokovávaní materiálov predložených ministerstvom financií. Skonštatoval, že rada bude pokračovať v zmysle programu, ktorý bol navrhnutý na Predsedníctve HSR SR a k prerokovávaniu poslaneckých návrhov uviedol, že ak bude požiadavka a z časového hľadiska to bude možné, budeme o nich rokovať, ale tento mechanizmus nie je automatický.

**K bodu 1**

**Návrh poslancov Národnej rady Slovenskej republiky Maroša KONDRÓTA a Andreja KOLESÍKA na vydanie zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a o zmene a doplnení zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov**

Predmetný materiál uviedol minister spravodlivosti pán Borec, ktorý odporučil vláde vysloviť s predloženým návrhom súhlas za podmienky zapracovania pripomienok.

Predmetný materiál bol predložený na žiadosť AZZZ SR.

Stanovisko za KOZ SR predniesol pán Blahák, ktorý súhlasil s predloženým návrhom a odporučil ho na ďalšie konanie.

Stanovisko za AZZZ SR predniesol pán Karlubík, ktorý poďakoval za možnosť prerokovať uvedený poslanecký návrh. Konkrétne pripomienky prezentoval pán Masár, ktorý konštatoval, že AZZZ SR predložila písomné stanovisko, na ktorom zotrváva a poukázal na zásadnú pripomienku AZZZ SR, ktorá smeruje k umožneniu delegovať právomoc schvaľovať návrhy v oblasti regulovaných cien z valného zhromaždenia na predstavenstvo. S uvedenou pripomienkou súhlasila aj RÚZ. AZZZ SR odporučila materiál na ďalšie konanie po zohľadnení pripomienok.

Stanovisko za RÚZ predniesol pán Jusko, ktorý s predloženým poslaneckým návrhom nesúhlasil.

Stanovisko za ZMOS predniesol pán Dvonč, ktorý neuplatnil k návrhu žiadne pripomienky a odporučil ho schváliť.

Predseda rady pán Richter odporučil stanoviská sociálnych partnerov doručiť aj predkladateľom poslaneckého návrhu.

**Závery:**

**Rada**

1. **nedospela k dohode z dôvodu nesúhlasu RÚZ,**
2. **KOZ SR a ZMOS s materiálom súhlasia a  AZZZ SR súhlasí s pripomienkami.**

**K bodu 2**

**Návrh zákona o energetike a o zmene a doplnení niektorých zákonov**

Predmetný materiál uviedol minister hospodárstva pán Malatinský.

Stanovisko za KOZ SR predniesol pán Blahák, ktorý súhlasil s predloženým návrhom a odporučil ho na ďalšie legislatívne konanie.

Stanovisko za AZZZ SR predniesol pán Karlubík, ktorý poďakoval predkladateľovi za zorganizovanie profesijného stola na MH SR. Odporučil materiál na ďalšie konanie po zohľadnení pripomienok z písomného stanoviska. Konkrétne pripomienky prezentoval zástupca Slovenských elektrární a spoločnosti Eustream, a.s..

Stanovisko za RÚZ predniesol pán Jusko, ktorý konštatoval, že pripomienky sú uvedené v písomnom stanovisku a odovzdal slovo pánovi Filipoiu, ktorý upozornil komisiu najmä na negatívny dopad na všetkých občanov Slovenska kvôli núteným výkupom plynárenských zariadení od developerov a jednotlivcov. RÚZ si je vedomá toho, že SR mešká s transpozíciou tretieho energetického balíčka, avšak s ohľadom na dopady predkladanej legislatívy na ekonomiku SR ako celok by uvítala reálnu debatu o predložených pripomienkach.

Stanovisko za ZMOS predniesol pán Dvonč, ktorý neuplatnil k návrhu žiadne pripomienky a odporučil návrh schváliť.

Experti ministerstva hospodárstva reagovali na pripomienky sociálnych partnerov, minister hospodárstva poďakoval sociálnym partnerom za pochopenie časového stresu a konštatoval, že je stále pripravený na diskusiu o návrhu zákona so snahou ho vylepšiť.

**Závery:**

**Rada**

1. **súhlasí s predloženým návrhom zákona s pripomienkami RÚZ a AZZZ SR,**
2. **odporúča návrh zákona na ďalšie legislatívne konanie.**

**K bodu 3**

**Návrh zákona o regulácii v sieťových odvetviach**

Predmetný materiál uviedol minister hospodárstva pán Malatinský.

Stanovisko za KOZ SR predniesol pán Blahák, ktorý vzniesol pripomienku, že predložený návrh zákona nedostatočným spôsobom upravuje obsah návrhu ceny v konaní o cenovej regulácii, ktorý podáva regulovaný subjekt na Úrad pre reguláciu sieťových odvetví. Základné náležitosti návrhu ceny má definovať už samotný zákon. KOZ SR odporučila návrh zákona na ďalšie legislatívne konanie po zapracovaní pripomienky. Predkladateľ pripomienku KOZ SR akceptoval.

Stanovisko za AZZZ SR predniesol pán Karlubík , ktorý odovzdal slovo expertom, ktorí uplatnili k predloženému návrhu zákona pripomienky, ktoré sú uvedené v písomnom stanovisku a odporučili predložiť materiál na ďalšie legislatívne konanie po zapracovaní predložených pripomienok.

Stanovisko za RÚZ predniesol pán Jusko, ktorý vyjadril s návrhom súhlas s pripomienkami a odovzdal slove expertovi, ktorý sa vyjadril za veľkých odberateľov.

Stanovisko za ZMOS predniesol pán Dvonč, ktorý neuplatnil k návrhu žiadne pripomienky a odporučil návrh schváliť.

Na pripomienky sociálnych partnerov reagoval pán Holjenčík, ktorý konštatoval, že veľký odberatelia sú vyšpecifikovaný a budú mať nižšie tarify, postup bude vo vyhláške. Zásadne nesúhlasil s tým, že by mali regulované subjekty predkladať svoje cenové návrhy. Kto pociťuje potrebu, môže predložiť návrh. K § 29 ods. 2 až 5 uviedol, že regulátor chce vidieť do všetkých transakcií aj v rámci obchodných súťaží. K ochrane malých podnikov uviedol, že smernica ES to umožňuje.

Minister hospodárstva pán Malatinský prisľúbil zorganizovanie ešte jedného okrúhleho stola ku konkrétnym pripomienkam.

**Závery:**

**Rada**

**A. súhlasí s predloženým návrhom zákona s pripomienkami RÚZ a AZZZ SR,**

**B. odporúča návrh zákona na ďalšie legislatívne konanie.**

**K bodu Rôzne**

Predseda rady informoval, že na Predsedníctve HSR SR bola odsúhlasená zaužívaná periodicita rokovaní Plenárne zasadnutia HSR SR posledný pondelok v mesiaci a 10 dní predtým Predsedníctvo HSR SR (piatok).Termíny:

Predsedníctvo HSR SR Plenárne zasadnutie HSR SR

11,00 h (piatok) MPSVR SR 9,00 h (pondelok) ÚV SR

 15. 6. 2012 25. 6. 2012

 20. 7. 2012 30. 7. 2012

 17. 8. 2012 27. 8. 2012

 14. 9. 2012 24. 9. 2012

 19.10. 2012 29.10. 2012

 16.11. 2012 26.11. 2012

 7.12. 2012 17.12. 2012

Predseda rady pán Richter poďakoval prítomným za dôstojné a ústretové rokovanie a ukončil ho.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Dušan B A R Č Í K**

člen predsedníctva ................................

za zamestnávateľov

**Roman K A R L U B Í K**

podpredseda rady ................................